US-taalvoorkeur lyk nou anders | Netwerk24
US-taalvoorkeur lyk nou anders
J.C. (Koos) Kotzé, Saldanha
Die kampus van die Universiteit Stellenbosch (US). Foto: Argief
In Dinsdag (16.11) se 50 Jaar gelede word berig mnr. J.J. Oosthuizen, redakteur van Matieland, het geskryf Engelssprekendes is welkom op die Matie-kampus, maar hulle moet "bereid wees om die instellings en tradisies van die universiteit te eerbiedig". Afrikaans was toe beslis die voorkeur-onderrigtaal!
In dieselfde koerant doen die StudentePlein-organisasie aansoek by die hof dat 'n besluit van die US-senaat ongrondwetlik verklaar word. Wat is die besluit? "Dat alle fakulteite kan afwyk van die universiteit se taalplan deurdat hulle nie nuwe leermate­riaal in Afrikaans beskikbaar hoef te stel nie"! Kan 'n universiteit werklik toegelaat word om 'n besondere akademiese taal só te verguis?
In die Bybel het koning Dawid­ oor die rampspoed wat Saul en Jonatan getref het, gesê­: "Moet dit nie in Gat vertel nie; moet dit ook nie bekend maak in Askelon se strate nie . . ." (2 Samuel 1: 20). Só voel menige Afrikaanssprekende seker oor wat met Afrikaans aan die US gebeur!